ວ.ກ.ອອນໄລ - ໂດຍຮັບຄຳເຊີນຂອງທ່ານ ເຈືອງເຕິນຊາງ ປະທານປະເທດ ສສ ຫວຽດນາມ, ທ່ານປະທານາທິບໍດີ ສາທາລະນະລັດ ຮົງກາລີ ອາເດີ ຈານົດ ແລະ ພັນລະຍາ ໄດ້ມາຢ້ຽມຢາມຂັ້ນລັດທີ່ປະເທດຫວຽດນາມຢ່າງເປັນທາງການ ແຕ່ວັນທີ 26 ຫາ 29 ພະຈິກ 2014.
ໃນເວລາຢູ່ຢ້ຽມຢາມຫວຽດນາມ, ທ່ານປະທານາທິບໍດີ ອາເດີ ຈານົດ ໄດ້ພົບປະຫາລືກັບທ່ານປະທານປະເທດ ເຈືອງເຕິນຊາງ; ພົບປະສົນທະນາກັບທ່ານປະທານສະພາແຫ່ງຊາດ ຫງວຽນຊິງຮຸ່ງ, ທ່ານນາຍົກລັດຖະມົນຕີ ຫງວຽນເຕິນຢຸ໊ງ.
ຢູ່ທີ່ການພົບປະກັບການນຳຂັ້ນສູງຂອງຫວຽດນາມ, ສອງຝ່າຍໄດ້ແຈ້ງໃຫ້ກັນຊາບກ່ຽວກັບສະພາບການຂອງແຕ່ລະປະເທດ; ສະແດງຄວາມພຶງພໍໃຈກ່ຽວກັບການພົວພັນມິດຕະພາບອັນຈົບງາມລະຫວ່າງສອງປະເທດໃນເວລາທີ່ຜ່ານມາ; ຢືນຢັນຄວາມເອົາໃຈໃສ່ເປັນສຳຄັນເຖິງການພັດທະນາການພົວພັນມິດຕະພາບອັນເປັນມູນເຊື້ອ ແລະ ການຮ່ວມມືຫຼາຍດ້ານລະຫວ່າງສອງປະເທດ.
ສອງຝ່າຍເປັນເອກະພາບຈະສົມທົບກັນຈັດຕັ້ງການເຄື່ອນໄຫວຕ່າງໆໃນປີ 2015 ເພື່ອສະເຫຼີມສະຫຼອງວັນສ້າງຕັ້ງການພົວພັນທາງການທູດ ລະຫວ່າງສອງປະເທດຄົບຮອບ 65 ປີ ເຊັ່ນ ງານວາງສະແດງຮູບພາບ, ສັບປະດາສາຍຮູບເງົາ, ແລກປ່ຽນຄະນະສິລະປະກຳ ແນໃສ່ເພີ່ມທະວີຄວາມເຂົ້າໃຈຊຶ່ງກັນແລະກັນ; ເປັນເອກະສັນກັນເພີ່ມທະວີການຮ່ວມມືດ້ານການສຶກສາ - ກໍ່ສ້າງ, ໃນຂົງເຂດຮ່ວມມືທີ່ມີມູນເຊື້ອລະຫວ່າງສອງປະເທດ, ກໍ່ຄືຮ່ວມມືໃນບັນດາຂົງເຂດການພັດທະນາ, ວິທະຍາສາດ - ເຕັກນິກ, ປ້ອງກັນຄວາມສະຫງົບ ປ້ອງກັນປະເທດ, ຊັບພະຍາກອນທຳມະຊາດ - ສິ່ງແວດລ້ອມ, ສາທາລະນະສຸກ, ກະສິກຳ...
ສອງຝ່າຍເປັນເອກະສັນຊຸກຍູ້ການພົວພັນຮ່ວມມືລະຫວ່າງສອງອົງການນິຕິບັນຍັດຍິ່ງກວ່າອີກ; ຍົກສູງປະສິດທິຜົນການເຄື່ອນໄຫວ ຂອງຄະນະກຳມະການຮ່ວມລັດຖະບານ ເພື່ອປະຕິບັດບັນດາຂໍ້ຕົກລົງ ແລະຄຳໝັ້ນສັນຍາຕ່າງໆ ລະຫວ່າງສອງປະເທດໃຫ້ປະກົດເປັນຈິງໂດຍໄວ.
ຫວຽດນາມສະເໜີໃຫ້ ຮົງກາລີສະໜັບສະໜູນ, ຊຸກຍູ້ເພື່ອສຳເລັດການເຈລະຈາ ແລະ ເຊັນສັນຍາການຄ້າເສລີຫວຽດນາມ - ອີຢູ ໂດຍໄວ.
ສອງຝ່າຍກໍ່ໄດ້ແລກປ່ຽນກ່ຽວກັບບາງບັນຫາສາກົນ ແລະ ພາກພື້ນທີ່ທັງສອງຝ່າຍມີຄວາມສົນໃຈ, ໃນນັ້ນມີບັນຫາທະເລຕາເວັນອອກ; ເປັນເອກະສັນກັນໃຫ້ທັດສະນະວ່າ ທຸກການພິພາດຊ່ວງຊີງກັນຄວນໄດ້ແກ້ໄຂດ້ວຍສັນຕິວິທີ, ບົນພື້ນຖານກົດໝາຍສາກົນ, ເປັນຕົ້ນແມ່ນ ອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982, ຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ແລະ ສ້າງປະມວນຂໍ້ກຳນົດກ່ຽວກັບການປະພຶດ (COC) ຂຶ້ນໂດຍໄວ.
ໃນຂອບການຢ້ຽມຢາມ, ຢູ່ທີ່ຮ່າໂນ້ຍ, ທ່ານປະທານາທິບໍດີ ອາເດີ ຈານົດ ພ້ອມກັບຄະນະຜູ້ແທນຂັ້ນສູງແຫ່ງລັດຮົງກາລີ ໄດ້ວາງພວງມາລາທີ່ອະນຸສາວະລີວິລະຊົນຜູ້ເສຍສະຫຼະຊີວິດເພື່ອຊາດ; ເຂົ້າຮ່ວມກອງປະຊຸມວົງມົນກ່ຽວກັບແຫຼ່ງນ້ຳ ແລະ ວິທີແກ້ໄຂ, ພົບປະກັບສະມາຄົມມິດຕະພາບຫວຽດນາມ - ຮົງກາລີ.
ທ່ານປະທານາທິບໍດີຮົງກາລີ ໄດ້ພົບປະກັບ ທ່ານຫງວຽນເຖຖາວ ປະທານຄະນະກຳມະການປະຊາຊົນນະຄອນຮ່າໂນ້ຍ, ທ່ານ ເລ ຮວ່າງກວັນ ປະທານຄະນະກຳມະການປະຊາຊົນນະຄອນໂຮ່ຈີມິນ, ທ່ານ ດຣ. ເຈິ່ນ ເຖ ງອກ ເລຂາຄະນະພັກແຂວງຕ່ຽນຢາງ ແລະ ໄປຢາມໂບຮານສະຖານບາງແຫ່ງຢູ່ ຮ່າໂນ້ຍ, ນະຄອນໂຮ່ຈີມິນ ແລະ ຕຽນຢ່າງ.
ໃນການຢ້ຽມຢາມ, ສອງຝ່າຍໄດ້ລົງນາມໃນເອກະສານການຮ່ວມມືບາງສະບັບ ກ່ຽວກັບການກະສິກຳ, ອຸດສາຫະກຳ, ສື່ຂ່າວໂທລະຄົມມະນາຄົມ, ຮ່ວມມືທາງດ້ານວຽກງານຫຼັກຊັບ.../.
ສັງລວມໂດຍ PV